Sebastian Jessen

Sebastian Buchardt Jessen (født 7. juli 1986) er en dansk skuespiller, der har medvirket i en lang række danske film og tv-serier, såsom Albert (1998), Kærlighed ved første hik-serien (1999, 2001 og 2003), Rich Kids (2007), 2900 Happiness (2008-2009), Den skaldede frisør (2012), Mens vi lever (2017) og Alfa (2020).

Han er storebror til skuespiller Andreas Jessen.

Opvækst 
Jessen blev født den 7. juli 1986 som søn af Ole Jessen, ejendomsmægler og Annette Jessen, laborant, og han voksede op i Gladsaxe sammen med sin lillebror, Andreas Jessen (f. 1989). Som 7-årig tog hans mor ham med til en fremførelse af Skatteøen på Folketeatret og Jessens interesse for skuespil opstod. Han blev efterfølgende meldt ind i teaterforeningen Gawenda, hvor han var medlem fra han var 9 til 21 år gammel. Han fik som 10-årig sin professionelle debut som snefnug, nisse og fattigbarn i Peters Jul på Amager Scenen, og året efter indtog han hovedrollen som Peter.

Han debuterede på film som 12-årig i filmatiseringen af Ole Lund Kirkegaards bog Albert i 1998, hvor han spillede Egon. Året efter, i 1999, spillede han med i den succesfulde ungdomsfilm Kærlighed ved første hik, hvor han spillede den kvindelige hovedpersons lillebror, Brian. Rollen som den ene del af det drillende og handlekraftige makkerpar, indtog han igen i de to efterfølgere Anja og Viktor (2001) og Anja efter Viktor (2003). Udover disse havde han også mindre roller i filmene Mirakel (2000), Blinkende lygter (2000), Olsen-banden Junior (2001) og Bertram & Co. (2002)

Karriere 
Jessen er autodiakt skuespiller og har aldrig søgt ind på teaterskolerne, men han har taget en to-årig uddannelse i markedsføring som han fuldførte i 2007. I 2006 medvirker han i ungdomsfilmen Supervoksen, hvor han spiller storebror til Rebekka.

I 2007 medvirker han i filmen Rich Kids, instrueret af Rune Bendixen, hvor han spiller den rige og triste Simon, der sammen med sine ligesindede venner famler rundt i Københavns luksuriøse og hårde natteliv. Filmen, der også har Søren Bregendal, Katharina Damm og Lotte Arnsbjerg på rollelisten modtog overvejende negative anmeldelser og blev ikke en kommerciel succes. I perioden fra 2008 til 2009 medvirker Jessen i drama-serien 2900 Happiness, som handler om den rige familie Von Bech, der bor i Danmarks dyreste postnummer 2900 (Hellerup). Serien, der følger familiens medlemmer og deres liv gennem svig, magtkampe, stofmisbrug etc. blev et publikumshit, og Jessen medvirker som Thorleif i 45 afsnit fordelt på sæson 2 og 3.

Jessen medvirker i 2010 i Mikkel Munch-Fals' filmdebut Smukke mennesker, hvor han overfor Bodil Jørgensen, Henrik Prip og Mille Lehfeldt, spiller den unge og forsømte Jonas, der tjener penge på at være prostitueret. Jessens præstation modtog stor ros, og filmen modtog overvejende positive anmeldelser. Året efter, i 2011, medvirker han i dramaet Dreng, instrueret af Peter Gantzler, hvor han spiller unge, usikre og attraktive Christian, der under et sommerferiejob møder og indleder et stormfuldt forhold til den noget ældre Sanne. Filmen modtog positive anmeldelser, heriblandt til Jessens præstation. Samme år medvirker han i to afsnit af DR's succesfulde politiske drama-serie Borgen.

I 2012 spiller Jessen med i Susanne Biers succesfulde komedie Den skaldede frisør, hvor han spiller sønnen Patrick, der skal giftes, og hvis far er den succesfulde og attraktive forretningsmand Phillip, som spilles af Pierce Brosnan. Filmen, der blev en stort biografhit, havde også Trine Dyrholm, Kim Bodnia og Molly Egelind på rollelisten. Året efter i 2013 medvirker han i krimi-dramaet 4Reality af Jacqueline Landau, hvor han spiller rollen som Kenny, der vågner op i en skov, dækket af blod med en anklage om at have begået et mord uden erindring om, hvad der er sket.

I perioden 2014 til 2015 spiller Jessen med i dramaserieen Heartless sammen med Julie Zangenberg i hovedrollerne som det forældreløse tvillingepar Sebastian og Sofie, der grundet en forbandelse, kun kan overleve ved at suge livskraft fra mennesker på ægte vampyr-vis. Serien, der også havde Nicolaj Kopernikus og Allan Hyde på rollelisten, modtog stor ros og blev sammenlignet med filmen En vampyrs bekendelser og tv-serien Hemlock Grove. Serien, der blev sendt i otte afsnit fordelt på to sæsoner, blev sendt på Kanal 5. Året efter spiller Jessen igen overfor Zangenberg i sitcommen Hedensted High, hvor han spiller den selvglade og handlekraftige Morten, der sammen med sin ven Kaare, spillet af Thomas Ernst, forsøger at score den søde, men modvillige Katrine, spillet af Julie Christiansen. Serien, der blev sendt i seks afsnit på streamingtjenesten Dplay, modtog overvejende negative anmeldelser.

I 2017 medvirker han i Mehdi Avaz' instruktørdebut Mens vi lever i hovedrollen som Kristian, der efter at være involveret i en fatal trafikulykke, hvor hans bedste ven omkommer, bebrejdes for ulykken. Filmen, der er baseret på virkelige hændelser og også havde Julie Christiansen, Nicolas Bro og Charlotte Munck på rollelisten, blev modtaget med flotte anmeldelser og adskillige priser og nomineringer. Jessen modtog heriblandt sine første Bodil- og Robert-nomineringer for bedste mandlige hovedrolle, samt en Zulu Award-nominering for årets danske skuespiller. Filmen blev udviklet med finansering fra Rådet for Sikker Trafik, som valgte at støtte projektet grundets filmens omdrejningspunkt og dets skildring af påvirkningen af både de involverede og de pårørende efter en fatal trafikulykke.

I 2018 medvirker Jessen i Kasper Torstings instruktørdebut I krig & kærlighed i hovedrollen som soldaten Esben, der efter tre år ved fronten under 1. verdenskrig fingerer sin egen død, så han kan vende hjem til sin husstru og søn. Hjemme er der dog langt fra idyl, da tysk officer har charmeret sig ind på Esbens husstru og forsøger at bejle til hende, og Esben, der må holde sig skjult på husets loft, må forsøge at redde sin familie. Filmen, der var den første danske film til at foregå under 1. verdenskrig og havde et budget på 42 mio., blev modtaget med blandede anmeldelser. I mellem 2017-2018 medvirker Jessen også i enkelte afsnit af tv-drama-serien Herrens veje. I 2019 har han en mindre rolle i Mehdi Avaz' drama Kollision, hvor han bl.a spiller overfor Nikolaj Lie Kaas og Cecilie Stenspil.

I 2020 spiller Jessen over for sin egen lillebror, Andreas Jessen, i drama-serien Alfa, som er skabt af Milad Avaz i samarbejde med sin bror Mehdi Avaz. I serien spiller Jessen og Jessen de to brødre Adam og Jakob, der mødes efter flere år til deres fars begravelse, hvor de bliver mindet om deres ungdom, hvor de kom i det kriminelle narko-miljø i hjembyen Helsinge. De to brødre er siden gået hver deres vej; Adam som børsmægler og Jakob som politibetjent, men de lokkes nu tilbage til miljøet af gamle kammerater. Med i serien medvirker også Ari Alexander og Besir Zeciri, og serien blev modtaget med positive anmeldelser. Samme år optræder Jessen også i TV 2s mini-serie, Grethes jul, hvor han spiller den deprimerede og sørgelige Henrik, der med hjælp fra Grethe, spillet af Peter Frödin, får kontakt til sin far igen og finder kærligheden.

Privatliv 
Jessen blev gift med Karin Buchardt Jessen den 30. april 2016 i Sundby Kirke efter de mødte hinanden under hans uddannelse i markedsføring i 2007. De har sammen to sønner, Hector (f. 2014) og Wilhelm (f. 2019)

Filmografi

Film

Tv-serier

Udvalgt tegnefilmsdub

Referencer

Eksterne henvisninger 
 

Skuespillere fra Danmark
Tegnefilmsdubbere fra Danmark